Ego Hugo, dominus de Lourci, notum facio presentibus et futuris, presentes litteras inspecturis, quod Gila, uxor mea, quondam domina de Lourci, dedit in perpetuam elemosinam Deo et Beate-Marie Pontiniacensis, in pedagio suo de Roverai quod ad se pertinebat in capite, X solidos de primis nummis annis singulis percipiendos a quibuscunque personis Pontiniacenses voluerint. Hanc autem donationem ego Hugo, et duo filii mei Jacobus et Hugo, et Adelina, filia mea, benigne concedentes, laudavimus. Ad majorem igitur firmitatem, presens scriptum sigilli mei munimine insigniri fecimus. Actum, anno Domini Mº CCº XIIIº, nonas junii, in capitulo Pontiniacensi.